યજમાને દાદાને ભાવભર્યો આવકાર આપ્યો પણ એમના ચોળાયેલાં કપડાં અને ફાટેલી બંડી જોઈને તેમને ભારે આશ્ચર્ય થયું. યજમાનના પૂછવા પર રવિશંકર મહારાજે કહ્યું : ‘અમદાવાદના ઘોડાગાડીવાળા વિવેકી બહુ. આવો આતિથ્યભાવ બીજે જોવા ન મળે. મેં અગાઉથી કોઈને ખબર નો’તા આપ્યા તોય બાપડા સ્ટેશને આવીને ઊભા રહ્યા. નહીં ઓળખાણ, નહીં પિછાણ; પણ મને હાલવા દે જ નહીં. ઘોડાગાડીમાં બેસાડવા માટે તાણ કરવામાં કોઈ બાકી રાખે નહીં. મારા પ્રત્યે એટલો બધો ભાવ કે ગાડીમાં બેસાડવા માટે ખેંચાખેંચી કરીને મારી બંડી ફાડી નાખી. મેં મારી થેલી તો માંડ બચાવી. અમદાવાદના ઘોડાગાડીવાળા બહુ વિવેકી, બહુ માયાળુ.’ દાદાએ બેસતાં બેસતાં રમૂજ કરી. દાદાની રમૂજ સાંભળીને યજમાન કુટુંબ હસી પડ્યું.